The Album (Blackpink-ის ალბომი)

**The Album** — სამხრეთ კორეული გოგონების ჯგუფის, Blackpink-ის, სადებიუტო სტუდიური ალბომი. იგი გამოიცა 2020 წლის 2 ოქტომბერს YG Entertainment-ისა და Interscope Records-ის მიერ. ეს არის ჯგუფის პირველი სრულფორმატიანი ნამუშევარი 2016 წლის დებიუტის შემდეგ. ალბომისთვის Blackpink-მა ათზე მეტი ახალი სიმღერა ჩაწერა და მრავალფეროვან პროდიუსერებთან ერთად იმუშავა, მათ შორის არიან Teddy, Tommy Brown, R. Tee, Steven Franks და 24. საბოლოო ტრეკლისტში რვა სიმღერა მოხვდა, მათ შორის ორი კოლაბორაცია: „Ice Cream“ სელენა გომესთან ერთად და „Bet You Wanna“ ქარდი ბის მონაწილეობით. ალბომი იკვლევს სიყვარულის თემებსა და ზრდასრულობის სირთულეებს. მუსიკალურად „The Album“ იყენებს პოპის, R&B-ის, ჰიპ-ჰოპის, EDM-ისა და ტრაპის ელემენტებს.

„The Album“-ს მხარს უჭერდა სულ სამი სინგლი, რომელთაგან ორი წინასწარ გამოიცა და აშშ-ის Billboard Hot 100-ის საუკეთესო ორმოცეულში მოხვდა. წამყვანი სინგლი „How You Like That“ 33-ე ადგილზე გავიდა; „Ice Cream“-მა მე-13 ადგილს მიაღწია და გახდა Blackpink-ის ყველაზე მაღალრეიტინგული სიმღერა შეერთებულ შტატებში; „Lovesick Girls“-მა ჩარტში 59-ე პოზიცია დაიკავა. სამივე სინგლი ასევე მოხვდა სამხრეთ კორეის საუკეთესო ათეულში: „How You Like That“ სამი კვირის განმავლობაში პირველ ადგილზე იყო, „Ice Cream“ მერვეზე, ხოლო „Lovesick Girls“ მეორეზე Gaon Digital Chart-ში. ალბომის პოპულარიზაციისთვის Blackpink გამოვიდა რამდენიმე მუსიკალურ გადაცემაში სამხრეთ კორეაში და თოქ-შოუებში შეერთებულ შტატებში, რასაც დაემატა ვირტუალური ფასიანი კონცერტი სახელწოდებით „The Show“ 2021 წლის 31 იანვარს. „The Album“-მა მუსიკალური კრიტიკოსებისგან ძირითადად დადებითი შეფასებები მიიღო, რომლებმაც შეაქეს Blackpink-ის ვოკალური შესაძლებლობები და სტილისტური მრავალფეროვნება; თუმცა, რამდენიმე კრიტიკოსმა ალბომი მოკლედ, მისი პროდუქცია კი მოძველებულად მიიჩნია.

„The Album“-ის დებიუტი Gaon Album Chart-ში პირველ ადგილზე შედგა და პირველ თვეში გაიყიდა 1,092,550 ასლი, რითაც იგი იმ დროისთვის სამხრეთ კორეაში ქალი შემსრულებლის ყველაზე გაყიდვადი ალბომი გახდა და პირველი ჩარტის ისტორიაში, რომელმაც მილიონიან გაყიდვებს გადააჭარბა. მან ასევე დაიკავა მეორე ადგილი აშშ-ის Billboard 200-ში 110,000 გაყიდული ერთეულით და გახდა ყველაზე მაღალრეიტინგული კორეული ქალთა ალბომი და ყველაზე მაღალრეიტინგული ალბომი გოგონების ჯგუფებს შორის Danity Kane-ის „Welcome to the Dollhouse“ (2008) შემდეგ. სხვა ქვეყნებში მან პირველ ადგილს მიაღწია სამხრეთ კორეასა და ახალ ზელანდიაში, 16 ქვეყნის საუკეთესო ათეულში მოხვდა. მას შემდეგ „The Album“-მა მიიღო „მილიონიანი“ სერტიფიკატი კორეის მუსიკალური კონტენტის ასოციაციისგან (KMCA) და ოქროს სერტიფიკატი ბრიტანეთის ფონოგრამების მწარმოებლების ასოციაციისა (BPI) და ახალი ზელანდიის Recorded Music NZ (RMNZ) მიერ. ფონოგრამების ინდუსტრიის საერთაშორისო ფედერაციის (IFPI) მონაცემებით, 2020 წელს ალბომი მსოფლიოში მეხუთე იყო სუფთა გაყიდვების მიხედვით.

## წინაპირობა და განვითარება
2020 წლის 4 მაისს გავრცელდა ინფორმაცია, რომ ჯგუფმა დაასრულა ახალი ალბომის ჩაწერა და მუსიკალური ვიდეოს გადაღებას იმავე თვის ბოლოს გეგმავდა. 18 მაისს ჯგუფის კორეულმა ლეიბლმა, YG Entertainment-მა, გააზიარა სიახლე პროექტის შესახებ, რომელიც თავიდან ივნისისთვის იყო დაანონსებული. ლეიბლმა გაამჟღავნა, რომ ალბომისთვის ათზე მეტი სიმღერა ჩაიწერა.

7 ივნისს YG Entertainment-მა YouTube-ზე გამოუშვა Blackpink-ის ახალი რეალითი შოუს, „24/365 with Blackpink“, პროლოგი. შოუ ასახავდა ჯგუფის დაბრუნების პროცესს და ვლოგების საშუალებით აზიარებდა დეტალებს მათი ცხოვრებიდან. 10 ივნისს YG-მ სოციალურ ქსელებში გამოაქვეყნა წინასწარი სინგლის თიზერ-პოსტერი, სადაც გამოჩნდა, რომ სინგლი 26 ივნისს გამოვიდოდა. 15 ივნისიდან დაიწყო თიზერების სერიის ყოველდღიური გამოქვეყნება, ხოლო 17 ივნისს ცნობილი გახდა, რომ სინგლი იყო „How You Like That“. მუსიკალური ვიდეოს თიზერი 24 ივნისს გამოვიდა.

23 ივლისს YG Entertainment-მა გამოაქვეყნა თიზერ-პოსტერი ახალი კოლაბორაციული სინგლისთვის ჯგუფსა და იმ დროისთვის დაუდასტურებელ არტისტს შორის, რომელიც აგვისტოში უნდა გამოსულიყო. 28 ივლისს ჯგუფმა გამოაცხადა, რომ ალბომს ერქმევა „The Album“ და იგი 2020 წლის 2 ოქტომბერს გამოიცემოდა. 2020 წლის 12 აგვისტოს ცნობილი გახდა, რომ დაუდასტურებელი არტისტი ამერიკელი მომღერალი და სიმღერების ავტორი სელენა გომესი იყო. 21 აგვისტოს გაირკვა, რომ კოლაბორაციის სათაური იქნებოდა „Ice Cream“. 27 აგვისტოს Blackpink-მა სიმღერის მუსიკალური ვიდეოს თიზერი გამოუშვა.

2020 წლის სექტემბერში ამერიკელ დიჯეისთან, ზაკ სანგთან ინტერვიუში, Blackpink-მა გაამხილა, რომ ალბომი სავსე იყო სხვადასხვა სიურპრიზებით, ისევე როგორც „Ice Cream“ იყო დიდი სიურპრიზი. მათ დაამატეს, რომ პროდიუსერმა ტომი ბრაუნმა ალბომის ორ სიმღერაზე იმუშავა, მათ შორის „Ice Cream“-ზე. 27 სექტემბერს ჯგუფმა გამოაცხადა პირდაპირი ეთერი დაბრუნების აღსანიშნავად 1 ოქტომბერს. 28 სექტემბერს გამოცხადდა, რომ „Lovesick Girls“ 2 ოქტომბერს გამოვიდოდა, როგორც ალბომის მესამე და მთავარი სინგლი. იმავე დღეს Blackpink-მა წარადგინა სიმღერების სია, რომელმაც დაადასტურა წევრების, ჯენისა და ჯისუს პირველი წვლილი სიმღერების წერაში და დამატებითი კოლაბორაციები რეპერ ქარდი ბისთან და პროდიუსერებთან — დევიდ გეტასთან და რაიან ტედერთან.

2021 წლის 2 ივნისს Universal Music Japan-მა გამოაცხადა, რომ ჯგუფი 2021 წლის 3 აგვისტოს გამოუშვებდა „The Album“-ის იაპონურ ვერსიას. გამოცემა მოიცავდა რვა ტრეკიდან ოთხის იაპონურ ვერსიას — „How You Like That“, „Pretty Savage“, „Lovesick Girls“ და „You Never Know“ — და გამოვიდა 12 სხვადასხვა ფიზიკური ფორმატით.

## მუსიკა და ტექსტი
„The Album“-ის სტანდარტული გამოცემა დაახლოებით ოცდაოთხი წუთი გრძელდება. ამერიკელი მომღერალი სელენა გომესი თანამშრომლობდა სიმღერაში „Ice Cream“, ხოლო რეპერი ქარდი ბი მონაწილეობდა სიმღერაში „Bet You Wanna“. ალბომის შექმნაზე მუშაობდნენ ტედი, ტომი ბრაუნი, მისტერ ფრენკსი, არიანა გრანდე, სელენა გომესი, ჯენი, ჯისუ, ბრაიან ლი, დევიდ გეტა და სხვები. ჯისუმ და ჯენიმ მონაწილეობა მიიღეს „Lovesick Girls“-ის კომპოზიციასა და ტექსტის წერაში. მუსიკალურად „The Album“ არის პოპ და EDM ჩანაწერი R&B-ის, ჰიპ-ჰოპისა და როკის გავლენით. Blackpink-მა განმარტა, რომ ალბომის მიზანი იყო ჯგუფის უფრო მოწიფული მხარის ჩვენება სხვადასხვა ემოციებზე სიმღერით, რომლებსაც გოგონები ზრდის პროცესში განიცდიან და არა მხოლოდ სიყვარულზე სიმღერა.

## სიმღერები
გამხსნელი ტრეკი, „How You Like That“, არის პოპ, ტრაპ და ჰიპ-ჰოპ სიმღერა, რომელიც გაჯერებულია საყვირების მძლავრი ხმითა და თავდაჯერებული ჰუკით, რასაც თან ახლავს არაბული მუსიკის ელემენტები ლისას მეორე რეპ-კუპლეტის დროს. ტექსტი ატარებს პოზიტიურ და იმედისმომცემ გზავნილს იმის შესახებ, რომ არ უნდა შეგვაშინოს ბნელმა სიტუაციებმა და არ უნდა დავკარგოთ ძალა და თავდაჯერებულობა კვლავ ფეხზე წამოსადგომად. 

მეორე სიმღერა, „Ice Cream“ სელენა გომესთან ერთად, არის ელექტროპოპ და „ბაბლგამ“ პოპ სიმღერა ტრაპის ელემენტებით. სიმღერის ტექსტი ძირითადად ინგლისურენოვანია, ერთი კორეული კუპლეტის გარდა. შინაარსობრივად სიმღერა ძირითადად ნაყინთან დაკავშირებული ორაზროვანი ფრაზებისგან შედგება. 

მესამე სიმღერა, „Pretty Savage“, არის ტრაპი სკანდირებული ვოკალით და წყვეტილი ბიტით, რომელსაც ფონად პიანინოს ხმა გასდევს. ის იმის შესახებაა, რომ ჯგუფის წარმატება სხვებისგან განსხვავებულობამ განაპირობა. Rolling Stone-მა ამ სიმღერას უწოდა ყველაზე თავდაჯერებული „მოშორების“ ტრეკი არიანა გრანდეს „Thank U, Next“-ის შემდეგ. 

მეოთხე ტრეკი, „Bet You Wanna“ ქარდი ბის მონაწილეობით, არის სიმღერა „ბაბლგამ“ პოპის ტექსტით. სიმღერა გამოირჩევა მარტივი ბიტით, რომელსაც ჯგუფის ხმები და ქარდის რეპ-შესრულება აძლიერებს. სიმღერა საყვარელი ადამიანისთვის კარგი დროის გატარების დაპირებაზეა.

თინეიჯერული პოპის ჟანრის „Lovesick Girls“ არის საცეკვაო პოპ და ელექტროპოპ ტრეკი 2000-იანი წლების გავლენით. აკუსტიკური გიტარისა და EDM ჟღერადობის გამოყენებით, სიმღერა გადმოსცემს ტკივილს იმედგაცრუებული სიყვარულის შემდეგ. Sputnikmusic-მა ეს ტრეკი დადებითად შეადარა ჯგუფის 2017 წლის დისკო-სინგლს „As If It's Your Last“.

მეექვსე სიმღერა, „Crazy Over You“, არის რეტრო ჰიპ-ჰოპ არანჟირება მინიმალისტური ტრაპ რიტმით, ბალკანური სასტვენითა და სერფ-როკ გიტარის ხმებით. 

მეშვიდე სიმღერა, „Love to Hate Me“, არის საცეკვაო პოპ ტრეკი მძიმე ბასის მქონე ტრაპ ბიტით. სიმღერა ეხება ეჭვიანი და სულელი ყოფილი შეყვარებულის უარყოფას. 

დასკვნითი ტრეკი, „You Never Know“, არის გულწრფელი პოპ-ბალადა დიდებული ვოკალით და ტრიუმფის შეგრძნებით. თემატურად ეს სიმღერა მოთმინებასა და ემპათიაზეა.

## ჩაწერა და კონცეფცია
Blackpink-ს 2020 წლის ზაფხულში მსოფლიო ტურნე ჰქონდა დაგეგმილი, მაგრამ COVID-19-ის პანდემიის გამო გეგმები შეიცვალა და მათ მეორე ალბომზე დაიწყეს მუშაობა. ჯგუფის წევრმა როზემ აღნიშნა, რომ ამან მათ მეტი კონცენტრაციის საშუალება მისცა ალბომის დასასრულებლად და მისი საუკეთესო სახით წარსადგენად. ალბომი იწერებოდა 2020 წლის იანვრიდან აგვისტომდე სეულში, The Black Label-ის სტუდიებში. ჯისუმ Teen Vogue-თან ინტერვიუში თქვა, რომ სტუდიაში მუშაობისას ისინი თავს ძალიან დაცულად გრძნობდნენ, შეძლეს პირადი ისტორიების მოყოლა და კოლაბორაციებით სიამოვნება მიიღეს.

## სათაური
2020 წლის 21 ოქტომბერს Jimmy Kimmel Live!-ში ალბომის პოპულარიზაციისას როზემ გაამხილა, რომ სახელწოდებაზე ბევრი იდეა ჰქონდათ, თუმცა ბოლოს გადაწყვიტეს, რომ რადგან ფანები ასე დიდხანს ელოდნენ ალბომს, სათაური „The Album“ ყველაზე პირდაპირი და საუკეთესო აღწერა იქნებოდა.

## ვიზუალური გაფორმება
სტანდარტული გამოცემა ფიზიკურად გამოვიდა CD-ზე, კასეტასა და ვინილზე, ასევე ხელმისაწვდომი გახდა ციფრული ჩამოტვირთვისა და სტრიმინგისთვის. დელუქს გამოცემა ოთხი სხვადასხვა ყუთის სახით გამოვიდა, რომელთაგან თითოეული მოიცავდა CD-ს, ფოტოწიგნს, ღია ბარათებს, ფოტო ბარათებს, სტიკერებს და პოსტერს. 

8 ოქტომბერს YG-მ წარადგინა ოფიციალური მერჩენდაიზი, სადაც საჩუქრად წევრების პოლაროიდის ფოტოები გაიცემოდა. 

იაპონური გამოცემა კი 12 სხვადასხვა ფიზიკური ვერსიით გამოვიდა, მათ შორის სპეციალური გამოცემები თითოეული წევრისთვის.

ალბომის ყდაზე გამოსახულია ჯგუფის ლოგო ვარდისფერი შრიფტით და ბრწყინვალე ვარდისფერი გვირგვინი შავ ფონზე. დიზაინი სეულში დაფუძნებულმა სტუდიამ, VBstudio-მ შექმნა.

## პოპულარიზაცია და მარკეტინგი
27 სექტემბერს Blackpink-მა Spotify-ზე ექსკლუზიური ფლეილისტი გამოაქვეყნა იმ მუსიკით, რომელსაც ალბომზე მუშაობისას უსმენდნენ. 1 ოქტომბერს მათ V Live-ზე გამართეს პირდაპირი ეთერი. 21 ოქტომბერს შედგა სპეციალური სესია TikTok-ზე. ჯგუფმა ინტერვიუები მისცა ცნობილ შოუებსა და რადიოწამყვანებს, ასევე მოხვდნენ Elle-ის ოქტომბრის ჟურნალის გარეკანზე.

„How You Like That“ პირველად ჯიმი ფელონის შოუში შესრულდა. მოგვიანებით მათ „Lovesick Girls“ და „Pretty Savage“ სხვადასხვა კორეულ და ამერიკულ გადაცემებში შეასრულეს, მათ შორის Good Morning America-ში.

## The Show
2020 წლის 3 დეკემბერს გამოცხადდა ვირტუალური კონცერტი „The Show“, რომელიც 2021 წლის 31 იანვარს ჩატარდა. ეს იყო YG Entertainment-ის ახალი ლაივსტრიმ ბრენდის, „YG Palm Stage“-ის პირველი ღონისძიება, სადაც ალბომის სიმღერები პირველად შესრულდა ცოცხლად.

## კომერციული მაჩვენებლები
ალბომმა გამოშვებამდე მილიონზე მეტი წინასწარი შეკვეთა მიიღო. ოქტომბრის ბოლოსთვის მსოფლიოში 1.2 მილიონი ასლი გაიყიდა, რითაც მოიხსნა S.E.S-ის 21-წლიანი რეკორდი. სამხრეთ კორეაში ის გახდა პირველი მილიონიანი ტირაჟით გაყიდული ალბომი ქალი შემსრულებლისგან ჩარტების ისტორიაში. აშშ-ში მეორე ადგილით Blackpink გახდა ყველაზე წარმატებული გოგონების ჯგუფი 2008 წლის შემდეგ. ალბომმა ასევე დიდ წარმატებას მიაღწია დიდ ბრიტანეთში, ავსტრალიასა და ახალ ზელანდიაში, სადაც პირველ ადგილზე გავიდა. IFPI-ს მონაცემებით, „The Album“ 2020 წლის მსოფლიოს ხუთ ყველაზე გაყიდვად ალბომს შორის მოხვდა.

## სქოლიო
*'The Album' Is an Adrenaline Shot That Wears Off a Little Too Quick"
*"BLACKPINK release teaser videos for new song How You Like That and they're serving some serious looks for their new era"
*"Selena Gomez Officially Confirms Blackpink Collaboration"
*ALBUM' TRACKLIST POSTER"
*"BLACKPINK's 'Lovesick Girls' Tops iTunes Charts in 57 Countries Including the US→MV Reaches 50M Views"
*"BLACKPINK and Cardi B's "Bet You Wanna" Is the Literal Definition of Pop Perfection"
*"WATCH: BLACKPINK drops 'Lovesick Girls' music video"
*'The Album'"
კატეგორია:2020 კატეგორია:მუსიკა კატეგორია: კორეელი მომღერლები კატეგორია:პოპ-მუსიკა კატეგორია:ჰიპ-ჰოპი